# Anucis

Anucis (nom egipcià: ˁnq.t Anuqet; nom grec: Ανούκις Anūkis) era l'antiga deessa egípcia de les cascades del Nil i de la Baixa Núbia en general. Se l'adorava especialment a Elefantina, propera a la Primera Cascada.
Anuket en jeroglífic :

## Etimologia

En egipci antic, era coneguda com a Anuket, Anaka, o Anqet. El seu nom significa «la que subjecta» o «la que abraça». En grec, això es va convertir en Anucis, de vegades també escrit Anukis. En la Interpretatio graeca, es considerava l'equivalent a Hèstia o Vesta.

## Representacions

Anucis es representava generalment com a una dona amb un tocat de plomes de canya o d'estruç. Generalment, se la representava sostenint un ceptre rematat amb un ankh, i el seu animal sagrat era la gasela. També se la mostrava alletant el faraó durant l'Imperi Nou i es va convertir en una deessa de la luxúria a mesura que va anar passant el temps. En períodes posteriors, es va associar amb el cauris, especialment la seva closca, que s'assembla a una vagina.

## Història i rols

Originalment, era filla de Ra, tot i que sempre, d'alguna manera, va estar relacionada amb Satet. Per exemple, ambdues deesses eren anomenades «Ull de Ra», juntament amb Bastet, Hathor i Sekhmet. A més, totes dues estaven relacionades amb l'Ureu.

## Adoració

Anucis va formar part d'una tríada amb el déu Khnum i la deessa Satis. Potser se la considerava germana de la deessa Satis o podria haver estat considerada una consort menor de Khnum.
A l'illa de Seheil es va erigir un temple dedicat a Anucis. Les inscripcions mostren que el faraó Sobekhotep III de la dinastia XIII li va dedicar un santuari o altar en aquest lloc. Molt més tard, durant la dinastia XVIII, Amenhotep II va dedicar-hi una capella a la deessa.[6]
Durant l'Imperi Nou, el culte d'Anucis a Elefantina incloïa una processó fluvial de la deessa durant el primer mes de Xemu. Les inscripcions esmenten la festa processional de Khnum i Anucis durant aquest període.
Cerimonialment, quan el Nil començava la seva crescuda anual, començava la Festivitat d'Anucis. La gent llançava monedes, or, joies i regals preciosos al riu, en agraïment a la deessa per l'aigua que donava la vida i els beneficis derivats de la riquesa que proporciona la fertilitat. Durant aquest període s'anul·lava el tabú que existia a diverses parts d'Egipte en contra de menjar certs peixos que es consideraven sagrats, cosa que suggereix que una espècie de peix del Nil en concret devia ser un tòtem d'Anucis i que es consumien com a part del ritual de la seva festa religiosa.

## Referències

* ↑ Hart, 2005, p. 28.
* 1 2 3 4 5 , 1878, p. 345-346.
* 1 2 3 4 5 «Anuket» (en anglès). Ancient Egypt Online. [Consulta: 25 novembre 2021].
* ↑ Wilkinson, 2003, p. 138.
* ↑ Pinch, 2004, p. 186.
* ↑ Hawass, 2003, p. 443.

## Bibliografia

* «Anoukis». A: Encyclopædia Britannica (en anglès). vol. II. 9a, 1878.
* Hart, George. The Routledge Dictionary of Egyptian Gods and Goddesses, Revised Edition (en anglès). Routledge, 2005. ISBN 9780415344951.
* Hawass, Zahi A. Lyla Pinch Brock, Egyptology at the Dawn of the Twenty-first Century (en anglès). American Univ in Cairo Press, 2003. ISBN 9789774247156.
* Pinch, Geraldine. Egyptian Mythology: A Guide to the Gods, Goddesses, and Traditions of Ancient Egypt (en anglès). Oxford University Press, 2004. ISBN 978-0195170245.
* Wilkinson, Richard H. The Complete Gods and Goddesses of Ancient Egypt (en anglès). Nova York: hames & Hudson, 2003. ISBN 0-500-05120-8.